**BIUDŽETINĖS ĮSTAIGOS KLAIPĖDOS DARŽELIO „GINTARĖLIS“ REORGANIZAVIMO, PRIJUNGIANT JĄ PRIE** **BIUDŽETINĖS ĮSTAIGOS** **KLAIPĖDOS LOPŠELIO-DARŽELIO „GILIUKAS“, SĄLYGŲ APRAŠAS**

I skyrius

BENDROSIOS NUOSTATOS

1. Biudžetinės įstaigos Klaipėdos darželio „Gintarėlis“ reorganizavimo, prijungiant ją prie biudžetinės įstaigos Klaipėdos lopšelio-darželio „Giliukas“, sąlygų aprašas (toliau – Aprašas) nustato savivaldybės biudžetinių įstaigų (toliau – BĮ) reorganizavimo būdą, momentą, nuo kurio veiklą baigiančios BĮ įstaigos teisės ir pareigos pereina po reorganizavimo veiksiančiai BĮ, po reorganizavimo veiksiančios BĮ savininko teises ir pareigas įgyvendinančią instituciją, reorganizavime dalyvaujančių įstaigų turto, lėšų, dokumentų perdavimo ir perėmimo sąlygas, papildomas teises ir pareigas.

2. Aprašas parengtas, vadovaujantis Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos civilinio kodekso 2.95, 2.96 straipsnio 3 dalimi, 2.97 straipsnio 1 ir 3 dalimis, 2.99 straipsnio 1 dalimi, 2.101 straipsnio 1 dalimi, 2.103 straipsniu, Lietuvos Respublikos biudžetinių įstaigų įstatymo 4 straipsnio 3 dalies 1, 4 punktais,14 straipsnio 5, 6, 9 ir 15 dalimis, Lietuvos Respublikos švietimo įstatymo 44 straipsnio 2, 5 ir 6 dalimis ir Klaipėdos miesto savivaldybės tarybos 2020 m. gruodžio 23 d. sprendimo Nr. T2‑300 „Dėl Klaipėdos švietimo įstaigų, įgyvendinančių ikimokyklinio ir priešmokyklinio ugdymo programas, 2021–2025 metų tinklo pertvarkos bendrojo plano patvirtinimo“ priedo 2.2 papunkčiu bei Klaipėdos miesto savivaldybės tarybos 2022 m. kovo 25 d. sprendimu Nr. T2-65 „Dėl sutikimo reorganizuoti Klaipėdos miesto savivaldybės biudžetinę įstaigą Klaipėdos darželį „Gintarėlis“.

**II SKYRIUS**

**REORGANIZAVIME DALYVAUJANČIŲ JURIDINIŲ ASMENŲ DUOMENYS**

3. Reorganizuojamas juridinis asmuo – Klaipėdos miesto savivaldybės BĮ Klaipėdos darželis „Gintarėlis“:

3.1. pavadinimas – Klaipėdos darželis „Gintarėlis“;

3.2. teisinė forma – savivaldybės BĮ. Įstaiga yra viešasis juridinis asmuo, turintis atributiką, antspaudą, atsiskaitomąją ir kitas sąskaitas Lietuvos Respublikoje įregistruotuose bankuose;

3.3. įstaigos grupė – ikimokyklinio ugdymo grupės įstaiga darželis; vykdomos programos – priešmokyklinio, ikimokyklinio ugdymo ir kitos neformaliojo vaikų švietimo programos;

3.4. buveinė – Girulių pl. 1, 92282 Klaipėda;

3.5. Nacionalinės elektroninių siuntų pristatymo naudojant pašto tinklą informacinės sistemos elektroninio pristatymo dėžutės adresas – 290426980;

3.6. įstaigos kodas – 290426980;

3.7. registras, kuriame kaupiami ir saugomi duomenys apie įstaigą – Juridinių asmenų registras.

4. Reorganizavime dalyvaujantis juridinis asmuo – Klaipėdos miesto savivaldybės BĮ Klaipėdos lopšelis-darželis „Giliukas“:

4.1. pavadinimas – Klaipėdos lopšelis-darželis „Giliukas“;

4.2. teisinė forma – savivaldybės BĮ. Įstaiga yra viešasis juridinis asmuo, turintis atributiką, antspaudą, atsiskaitomąją ir kitas sąskaitas Lietuvos Respublikoje įregistruotuose bankuose;

4.3. įstaigos grupė – ikimokyklinio ugdymo grupės įstaiga lopšelis-darželis; vykdomos programos – priešmokyklinio, ikimokyklinio ugdymo ir kitos neformaliojo vaikų švietimo programos;

4.4. buveinė – Turistų g. 30, 92282 Klaipėda;

4.5. Nacionalinės elektroninių siuntų pristatymo naudojant pašto tinklą informacinės sistemos elektroninio pristatymo dėžutės adresas – 190434894;

4.6. įstaigos kodas –  190434894;

4.7. registras, kuriame kaupiami ir saugomi duomenys apie įstaigą – Juridinių asmenų registras.

**III SKYRIUS**

**REORGANIZAVIMO TIKSLAS, BŪDAS, PASIBAIGIANTI BIUDŽETINĖ ĮSTAIGA IR VEIKLĄ PO REORGANIZAVIMO TĘSIANTI BIUDŽETINĖ ĮSTAIGA**

5. Reorganizavimo tikslai – optimizuoti Klaipėdos miesto savivaldybės biudžetinių švietimo įstaigų, įgyvendinančių ikimokyklinio ir priešmokyklinio ugdymo programas, tinklą, jų valdymą ir veiklą, racionaliai ir tikslingai naudoti materialinius, finansinius ir žmogiškuosius išteklius.

6. Reorganizavimo būdas – prijungimas. BĮ Klaipėdos darželis „Gintarėlis“ reorganizuojamas prijungimo prie BĮ Klaipėdos lopšelio-darželio „Giliukas“ būdu. Nuo viešo paskelbimo apie Aprašo parengimą dienos Klaipėdos darželis „Gintarėlis“ turi reorganizuojamos BĮ statusą, o Klaipėdos lopšelis-darželis „Giliukas“ – dalyvaujančios reorganizavime BĮ teisinį statusą.

7. Po reorganizavimo veiksianti BĮ – Klaipėdos lopšelis-darželis „Giliukas“ (Turistų g. 30, 92282 Klaipėda, juridinio asmens kodas – 190434894), turinti „Gintarėlio“ skyrių (Girulių pl. 1, 92282 Klaipėda). BĮ Klaipėdos lopšelis-darželis „Giliukas“ perims visas reorganizuojamos BĮ Klaipėdos darželio „Gintarėlis“ teises ir pareigas.

8. Data, nuo kurios veiklą baigiančios BĮ Klaipėdos darželio „Gintarėlis“ teisės ir pareigos pereina po reorganizavimo veiksiančiai BĮ Klaipėdos lopšeliui-darželiui „Giliukas“ – 2022 m. rugpjūčio 31 d., kai Juridinių asmenų registre įregistruojami po reorganizavimo veiksiančios įstaigos naujos redakcijos nuostatai ir Juridinių asmenų registre išregistruojama po reorganizavimo pasibaigianti BĮ–Klaipėdos darželis „Gintarėlis“ (Girulių pl. 1, 92282 Klaipėda; juridinio asmens kodas – 290426980).

9. Po reorganizavimo veiksiančios BĮ Klaipėdos lopšelio-darželio „Giliukas“ savininko teises ir pareigas įgyvendinanti institucija – Klaipėdos miesto savivaldybės taryba.

**IV SKYRIUS**

**REORGANIZAVIMO TVARKA IR SĄLYGOS**

10. Iki reorganizavimo BĮ Klaipėdos darželyje „Gintarėlis“ (2022-01-01 duomenimis):

10.1. buvo ugdoma 111 vaikų (2021-09-01 jų buvo 108 );

10.2. dirbo 32 darbuotojai (15 pedagoginių ir 17 nepedagoginių), buvo 5 pensinio amžiaus darbuotojai (4 pedagoginiai, 1 nepedagoginis);

10.3. patvirtintas etatų normatyvas: 15,60 pedagoginių ir 19,28 nepedagoginių etatų.

11. BĮ Klaipėdos darželio „Gintarėlis“:

11.1. 30 darbuotojų darbo santykiai po reorganizavimo tęsiami BĮ Klaipėdos lopšelyje-darželyje „Giliukas” Lietuvos Respublikos darbo kodekso nustatyta tvarka. BĮ Klaipėdos darželio „Gintarėlis“ direktorius ir BĮ Klaipėdos lopšelio-darželio „Giliukas“ direktorius sudaro susitarimą dėl darbuotojų perkėlimo;

11.2. nuo 2022 rugpjūčio 31 d. mažinami šių darbuotojų etatai: raštinės administratoriaus – 0,5 etato, specialisto – 0,25 etato, ūkio reikalų tvarkytojo – 0,5 etato, pastatų priežiūros ir einamojo remonto darbininko – 0,75 etato, meninio ugdymo mokytojo – 0,5 etato. Naikinami etatai: elektriko (0,25 etato), direktoriaus (1 etatas).

12. BĮ Klaipėdos lopšelio-darželio „Giliukas“ nuo 2022 rugpjūčio 31 d. panaikinama elektriko 0,5 etato.

13. Po reorganizavimo BĮ Klaipėdos darželis „Gintarėlis“ kaip juridinis asmuo pasibaigia. Įstaigos teisės ir pareigos nuo 2022 m. rugpjūčio 31 d. pereina po reorganizavimo veiksiančiai BĮ Klaipėdos lopšeliui-darželiui „Giliukas“.

14. BĮ Klaipėdos darželio „Gintarėlis“ ir BĮ Klaipėdos lopšelio-darželio „Giliukas“ direktoriai apie darbo santykių, sąlygų pakeitimą ar nutraukimą raštu praneša darbuotojams Lietuvos Respublikos darbo kodekso nustatyta tvarka. Atleidžiamiems darbuotojams ir darbuotojams, nesutinkantiems su pakeistomis darbo sąlygomis, išmokama kompensacija teisės aktų nustatyta tvarka.

15. Reorganizavimo laikotarpiu BĮ Klaipėdos darželio „Gintarėlis“ ir BĮ Klaipėdos lopšelio-darželio „Giliukas“ vadovai neturi teisės, nesuderinę su Klaipėdos miesto savivaldybės administracija, priimti į darbą naujų darbuotojų.

16. Reorganizuotos BĮ Klaipėdos darželio „Gintarėlis“ ilgalaikis ir trumpalaikis turtas perduodamas valdyti, naudoti ir disponuoti patikėjimo teise BĮ Klaipėdos lopšeliui-darželiui „Giliukas“.

17. Visus BĮ Klaipėdos darželio „Gintarėlis“ finansinius įsipareigojimus nuo 2022 m. rugpjūčio 31 d. perima BĮ Klaipėdos lopšelis-darželis „Giliukas“.

18. BĮ Klaipėdos darželio „Gintarėlis“ lėšos, gautos kaip įstaigos pajamos už teikiamas paslaugas, ar jų likučiai pereina Klaipėdos lopšeliui-darželiui „Giliukas“.

19. BĮ Klaipėdos darželio „Gintarėlis“ dokumentai perduodami BĮ Klaipėdos lopšeliui-darželiui „Giliukas“ teisės aktų nustatyta tvarka.

20. Reorganizuojamos BĮ Klaipėdos darželio „Gintarėlis“ direktorius sudaro įstaigos ilgalaikio ir trumpalaikio materialaus turto sąrašus, dokumentų sąrašus ir ne vėliau kaip 2022 m. rugpjūčio 31 d. teisės aktų nustatyta tvarka perduoda turtą ir dokumentus po reorganizacijos veiksiančiai BĮ Klaipėdos lopšeliui-darželiui „Giliukas“. BĮ Klaipėdos darželio „Gintarėlis“ antspaudas ir spaudai, pasirašius turto ir dokumentų perdavimo ir priėmimo aktus, nustatyta tvarka sunaikinami. Visus BĮ Klaipėdos darželio „Gintarėlis“ įsipareigojimus perima BĮ Klaipėdos lopšelis-darželis „Giliukas“.

21. BĮ Klaipėdos darželis „Gintarėlis“ iki 2022 m.rugpjūčio 31 d. privalo:

21.1. užtikrinti nepertraukiamą įstaigos veiklą pagal galiojančius nuostatus;

21.2. atsiskaityti su paslaugų teikėjais ir sudaryti tik tuos sandorius, kurie būtini įstaigos veiklai užtikrinti iki reorganizavimo pabaigos, o juos sudarant, informuoti kitas sandorių šalis apie reorganizavimą;

21.3. apie sprendimą dėl įstaigos reorganizavimo raštu pranešti kiekvieno vaiko įstatyminiams atstovams ne vėliau kaip per vieną mėnesį nuo sprendimo priėmimo dienos.

V SKYRIUS

BAIGIAMOSIOS NUOSTATOS

22. Reorganizavimas vykdomas iš reorganizuojamo juridinio asmens ir reorganizavime dalyvaujančio juridinio asmens patvirtintų biudžetinių asignavimų.

23. Vaikams, registruotiems Centralizuotoje vaikų priėmimo sistemoje į BĮ Klaipėdos darželį „Gintarėlis“ iki 2022 m. rugpjūčio 31 d., iš naujo persiregistruoti į BĮ Klaipėdos lopšelį-darželį „Giliukas“ nereikia.

24. Aprašas skelbiamas BĮ Klaipėdos darželio „Gintarėlis“, BĮ Klaipėdos lopšelio-darželio „Giliukas“ interneto svetainėse (www.klaipedosgintarelis.lt, [www.klaipedosgiliukas.lt](http://www.klaipedosgiliukas.lt)) ir Klaipėdos miesto savivaldybės interneto svetainėje (www.klaipeda.lt).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_